ስለሆነም በአሁኑ ወቅት መንግሥት ከሚከተለው ኤክስፖርት መር ከሆነውና ውጤትም እየሰጠ ካለው የኢኮኖሚ ፖሊሲ ጎን ለጎን፣ ከላይ የተጠቀሱትን ችግሮች ለመከላከል ከውጭ የሚገቡ ሸቀጦች በአገር ውስጥ የሚመረቱትን እንዳያቀጭጩ የበለጠ ከለላ መስጠት የግድ ይሆናል፡፡ እርግጥ ነው ከለላው በጥንቃቄ ካልተያዘ አገሪቱ የዓለም ንግድ ድርጅት አባል ለመሆን ከምታድርገው እንቅስቃሴ አንፃር ችግር ሊፈጥር ይችላል፡፡ መንግሥትም ከገቢ ግብር የሚያገኘውን የታክስ ገቢ ለጊዜው ሊቀንስ ይችላል፡፡ግን በአንክሮ መጤን ያለበት በዓለም ላይ ይደርሳል ተብሎ ከሚገመተው አደገኛ ሁኔታ በተጨማሪ፣ ከኢንዱስትሪ አብዮት ወዲህ ይህን ፈለግ ሳይከተል ወደ ብልፅግና ማማ የወጣ አንድም አገር በዓለም ላይ እንደሌለ ነው፡፡
